DA Den Europæiske Unions Tidende L 30/45

KOMMISSIONENS FORORDNING (EU) 2017/171

af 30. januar 2017

om ændring af bilag II, III og IV til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for restkoncentrationer af aminopyralid, azoxystrobin, cyantraniliprol, cyflufenamid, cyproconazol, diethofencarb, dithiocarbamater, fluazifop-P, fluopyram, haloxyfop, isofetamid, metalaxyl, prohexadion, propaquizafop, pyrimethanil, Trichoderma atroviride stamme SC1 og zoxamid i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 5, stk. 1, og artikel 14, stk. 1, litra a), og

ud fra følgende betragtninger:

(1) Der er i bilag II til forordning (EF) nr. 396/2005 fastsat maksimalgrænseværdier (i det følgende benævnt »MRL'er«) for restkoncentrationer af azoxystrobin, diethofencarb, fluazifop-P, haloxyfop, prohexadion og pyrimethanil. Der er i bilag II og del B i bilag III til nævnte forordning fastsat MRL'er for dithiocarbamater, metalaxyl og zoxamid. Der er i del A i bilag III til nævnte forordning fastsat MRL'er for aminopyralid, cyantraniliprol, cyflufenamid, cyproconazol, fluopyram og propaquizafop. Der er ikke fastsat specifikke MRL'er for isofetamid og Trichoderma atroviride stamme SC1, og stofferne er heller ikke omfattet af bilag IV til nævnte forordning, hvorfor standardværdien på 0,01 mg/kg, jf. artikel 18, stk. 1, litra b), anvendes.

(2) Der er i forbindelse med en procedure for godkendelse af anvendelse af et plantebeskyttelsesmiddel, der indeholder aktivstoffet aminopyralid, på majs indgivet en ansøgning i henhold til artikel 6, stk. 1, i forordning (EF) nr. 396/2005 om ændring af den gældende MRL.

(3) For så vidt angår azoxystrobin er der indgivet en sådan ansøgning for rabarber, hørfrø, saflorfrø og hjulkronefrø. For så vidt angår cyantraniliprol er der indgivet en sådan ansøgning for spisedruer, jordbær, bønner (uden bælg), ærter (uden bælg), artiskokker, urteudtræk fra rødder og krydderier i form af rødder/jordstængler. For så vidt angår cyflufenamid er der indgivet en sådan ansøgning for stenfrugter og artiskokker. For så vidt angår cyproconazol er der indgivet en sådan ansøgning for bælgfrugter, byg og havre. For så vidt angår dithiocarbamater er der indgivet en sådan ansøgning for kakifrugter efter anvendelse af mancozeb på produktet. For så vidt angår fluazifop-P er der indgivet en sådan ansøgning for græskarfrø. For så vidt angår fluopyram er der indgivet en sådan ansøgning for abrikoser, peberfrugter, »spinat og lignende blade«, julesalat, »urter og spiselige blomster«, ærter (med bælg), linser, andre bælgplanter henhørende under kode 0260990, sesamfrø, solsikkefrø, græskarfrø, saflorfrø, hjulkronefrø, hampfrø, kristpalmefrø, byg, boghvede, havre og sukkerroer. For så vidt angår metalaxyl er der indgivet en sådan ansøgning for grapefrugter, appelsiner, jordbær, rosenkål og »spinat og lignende blade«. For så vidt angår prohexadion er der indgivet en sådan ansøgning for jordbær. For så vidt angår propaquizafop er der indgivet en sådan ansøgning for knoldselleri, pastinakker, persillerod, radiser, blomkål, hovedkål, »hoved- og pluksalat og salatplanter«, valmuefrø, sojabønner og sennepsfrø. For så vidt angår pyrimethanil er der indgivet en sådan ansøgning for porrer. For så vidt angår zoxamid er der indgivet en sådan ansøgning for »hoved- og pluksalat og salatplanter«, »spinat og lignende blade« og »urter og spiselige blomster«.

(4) Der er i overensstemmelse med artikel 6, stk. 2 og 4, i forordning (EF) nr. 396/2005 indgivet en ansøgning om anvendelse af diethofencarb på bananer og haloxyfop-P på sojabønner. Ansøgerne hævder, at den godkendte anvendelse af disse stoffer på sådanne afgrøder i Syd- og Mellemamerika fører til restkoncentrationer, der overstiger MRL'erne i forordning (EF) nr. 396/2005, og at højere MRL'er nødvendige for at undgå handelshindringer med hensyn til import af afgrøderne.

(5) I overensstemmelse med artikel 8 i forordning (EF) nr. 396/2005 har de berørte medlemsstater vurderet ansøgningerne, og vurderingsrapporterne er sendt til Kommissionen.

(6) Den Europæiske Fødevaresikkerhedsautoritet (i det følgende benævnt »autoriteten«) har vurderet ansøgningerne og vurderingsrapporterne, idet den især undersøgte risiciene for forbrugeren og, hvis det var relevant, for dyr, og har afgivet begrundede udtalelser om de foreslåede MRL'er (2). Autoriteten har sendt udtalelserne til Kommissionen og medlemsstaterne og offentliggjort dem.

(7) Autoriteten konkluderede i sin begrundede udtalelse, at de forelagte data for så vidt angår anvendelse af azoxystrobin på rabarber, anvendelse af fluopyram på sukkerroer og anvendelse af propaquizafop på »hoved- og pluksalat og salatplanter« ikke er tilstrækkelige til, at der kan fastsættes nye MRL'er. De gældende MRL'er bør derfor bevares.

(8) For så vidt angår alle andre ansøgninger konkluderede autoriteten, at alle datakrav var opfyldt, og at de ændringer af MRL'erne, som ansøgerne havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for så vidt angår 27 specifikke europæiske forbrugergrupper. Der blev taget hensyn til de nyeste oplysninger om stoffernes toksikologiske egenskaber. Der kunne ikke påvises nogen risiko for, at det acceptable daglige indtag eller den akutte referencedosis overskrides, hverken ved livslang eksponering for disse stoffer gennem forbrug af alle fødevareprodukter, der kan indeholde dem, eller ved kortvarig eksponering gennem et højt forbrug af de pågældende produkter.

(9) For så vidt angår fluazifop-P blev en række MRL'er ændret ved Kommissionens forordning (EU) 2016/1015 (3). Ved nævnte forordning blev MRL'en for græskarfrø sænket til den relevante bestemmelsesgrænseværdi pr. 19. januar 2017. Af hensyn til retssikkerheden bør de MRL'er, som fastsættes ved nærværende forordning, anvendes fra samme dato.

(10) For så vidt angår cyantraniliprol og isofetamid indsendte autoriteten konklusioner om peerevalueringen af vurderingen af pesticidrisikoen ved disse aktivstoffer (4). I den sammenhæng anbefalede autoriteten at fastsætte MRL'er, der omfatter de repræsentative anvendelsesformål i henhold til god landbrugspraksis i Unionen. Kommissionen har rådført sig med EU-referencelaboratorierne om passende bestemmelsesgrænseværdier.

(11) Lavrisikoaktivstoffet Trichoderma atroviride stamme SC1 blev godkendt ved Kommissionens gennemførelsesforordning (EU)2016/951 (5). Autoriteten konkluderede (6), at der for så vidt angår risikoen for forbrugerne ved indtagelse via kosten manglede en række oplysninger, og at det var nødvendigt, at de ansvarlige for risikostyringen gjorde sig yderligere overvejelser. Den Stående Komité for Planter, Dyr, Fødevarer og Foder bemærkede på sit møde den 19. maj 2016, at det pågældende stof ikke producerer relevante metabolitter af betydelig toksicitet eller på niveauer, der fører til en eksponering, der er højere end ubetydelig (7). Stoffet bør derfor optages i bilag IV til forordning (EF) nr. 396/2005.

(12) På baggrund af autoritetens begrundede udtalelser og konklusioner og under hensyntagen til alle relevante faktorer opfylder de pågældende ændringer af MRL'erne kravene i artikel 14, stk. 2, i forordning (EF) nr. 396/2005.

(13) Forordning (EF) nr. 396/2005 bør derfor ændres.

(14) Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE FORORDNING:

Artikel 1

Bilag II, III og IV til forordning (EF) nr. 396/2005 ændres som angivet i bilaget til nærværende forordning.

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Dog anvendes den for så vidt angår MRL'en for fluazifop-P for græskarfrø fra den 19. januar 2017.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 30. januar 2017. På Kommissionens vegne Jean-Claude JUNCKER Formand

(1) EUT L 70 af 16.3.2005, s. 1.

(2) EFSA's videnskabelige rapporter foreligger online: http://www.efsa.europa.eu:

Reasoned opinion on the modification of the existing maximum residue level for aminopyralid in maize. EFSA Journal 2016;14(6):4497 (16 s.).

Reasoned opinion on the modification of the existing maximum residue levels for azoxystrobin in various crops. EFSA Journal 2016;14(5):4459 (17 s.).

Reasoned opinion on the modification of the existing maximum residue level for cyantraniliprole in table grapes. EFSA Journal 2016;14(7):4553 (14 s.).

Reasoned opinion on the modification of the existing maximum residue levels for cyantraniliprole in various crops. EFSA Journal 2015;13(10):4263 (25 s.).

Reasoned opinion on the modification of the existing maximum residue levels for cyflufenamid in stone fruits and globe artichokes. EFSA Journal 2016;14(6):4519 (14 s.).

Reasoned opinion on the modification of the existing maximum residue levels for cyproconazole in pulses, barley and oat. EFSA Journal 2016;14(6):4526 (18 s.).

Reasoned opinion on the setting of import tolerance for diethofencarb in bananas. EFSA Journal 2016;14(8):4576 (18 s.).

Reasoned opinion on the modification of the existing maximum residue level for mancozeb (expressed as carbon disulfide) in persimmons. EFSA Journal 2016;14(5):4495 (13 s.).

Reasoned opinion on the modification of the existing maximum residue levels for fluazifop-P in pumpkin seeds. EFSA Journal 2016;14(5):4486 (14 s.).

Reasoned opinion on the modification of the existing maximum residue levels for fluopyram in various crops. EFSA Journal 2016;14(6):4520 (27 s.).

Reasoned opinion on the setting of import tolerance for haloxyfop-P in soya beans. EFSA Journal 2016;14(7):4551 (15 s.).

Reasoned opinion on the modification of the existing maximum residue levels for metalaxyl in various crops. EFSA Journal 2016;14(7):4521.

Reasoned opinion on the modification of the existing maximum residue level for prohexadione-calcium in strawberries. EFSA Journal 2016;14(7):4528 (13 s.).

Reasoned opinion on the modification of the existing maximum residue levels for propaquizafop in various crops. EFSA Journal 2016;14(2):4402 (31 s.).

Reasoned opinion on the modification of the existing maximum residue level for pyrimethanil in leek. EFSA Journal 2016;14(6):4514 (13 s.).

Reasoned opinion on the modification of the existing maximum residue levels for zoxamide in various leafy crops. EFSA Journal 2016;14(7):4527 (13 s.).

(3) Kommissionens forordning (EU) 2016/1015 af 17. juni 2016 om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdier for 1-naphthylacetamid, 1-naphthyleddikesyre, chloridazon, fluazifop-P, fuberidazol, mepiquat og tralkoxydim i eller på visse produkter (EUT L 172 af 29.6.2016, s. 1).

(4) Conclusion on the peer review of the pesticide risk assessment of the active substance cyantraniliprole. EFSA Journal 2014;12(9):3814 (249 s.).

Conclusion on the peer review of the pesticide risk assessment of the active substance isofetamid. EFSA Journal 2015;13(10):4265 (130 s.).

(5) Kommissionens gennemførelsesforordning (EU) 2016/951 af 15. juni 2016 om godkendelse af lavrisikoaktivstoffet Trichoderma atroviride stamme SC1, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011 (EUT L 159 af 16.6.2016, s. 6).

(6) Conclusion on the peer review of the pesticide risk assessment of the active substance Trichoderma atroviride strain SC1. EFSA Journal 2015;13(4):4092 (33 s.).

(7) Review report for the active substance Trichoderma atroviride strain SC1 (SANTE/10389/2016 rev. 1).